b'\n_START_ARTICLE_\nFremkommende\n_START_PARAGRAPH_\nFremkommende, framkommende eller framvoksende er i heraldikken en betegnelse som benyttes i beskrivelser av v\xc3\xa5pen, blasoneringer, for \xc3\xa5 angi at en figur kommer frem fra et skjolds kant eller fra en delelinje._NEWLINE_Framvoksende blir brukt ved fastsettinger av norske kommunev\xc3\xa5pen, om figurer som kommer fra skjoldets sidekant, for eksempel for Fet i kgl. res. 19.12.1986: \xc2\xabI gr\xc3\xb8nt en s\xc3\xb8lv fl\xc3\xb8tehake, skr\xc3\xa5tt framvoksende fra h\xc3\xb8yre\xc2\xbb, og for Jondal i kgl.res. 27.11.1987: \xc2\xabP\xc3\xa5 raud grunn tre skr\xc3\xa5tt framveksande gull b\xc3\xa5tshaker.\xc2\xbb_NEWLINE_Framkommende er brukt i bok Norske slektsv\xc3\xa5pen (1969) for bl.a. Fasmer med en framkommende borg (side 94), Haneborg med framkommende liljer (side 113) og Wisl\xc3\xb8ff med en framkommende arm (side 230). Figurer fra skjoldets delelinjer finnes ogs\xc3\xa5 i Benkestoks og Tanches slektsv\xc3\xa5pen._NEWLINE_Betegnelsen framkommende brukes om en figur ut fra en loddrett kl\xc3\xb8vning i \xc2\xabNordisk heraldisk terminologi\xc2\xbb (1987) (figurene 386 og 388) p\xc3\xa5 bokm\xc3\xa5l og nynorsk. Figur opp fra nedre skjoldkant (bildene 202 og 289) er betegnet som oppvoksende og oppveksande. Dansk har opvoksende og svensk har uppv\xc3\xa4xande om en lilje fra en vannrett deling (bilde 387).P\xc3\xa5 fransk brukes issant om figur opp nedenfra, mens mouvant betegner ut fra sidekant._NEWLINE_Betegnelsen oppvoksende (oppveksande) er brukt ved fastsettinger av norske kommunev\xc3\xa5pen, for eksempel for R\xc3\xa6lingen i kgl.res. fra 30.4.1981: \xc2\xabI gr\xc3\xb8nt en oppvoksende gull h\xc3\xb8ygaffel med tre tinder\xc2\xbb, og for Tysv\xc3\xa6r i kgl.res. 3.2.1984: \xc2\xabP\xc3\xa5 bl\xc3\xa5 grunn ein oppveksande s\xc3\xb8lv hegre\xc2\xbb._NEWLINE_Noen kommunev\xc3\xa5pen har figurer som kommer fra skjoldkanten, men uten at noe er fastsatt om framvoksende, oppvoksende eller eventuelt nedvoksende, for eksempel kommunene Br\xc3\xb8nn\xc3\xb8y, Her\xc3\xb8y i M\xc3\xb8re og Romsdal og Meland.'